ימים אחדים אחרי הזכייה הגדולה בגלובוס הזהב ויחד עם אהדתם הרבה של נבחרת מבקרים מכובדת בעולם, נראה ש"ואלס עם באשיר" התמקם בקדמת המירוץ לרשימת המתמודדים לפרס האוסקר האמריקאי בקטגוריית הסרט הזר הטוב ביותר.
סרטו המשובח של ארי פולמן עלה לשלב הבא ונבחר להכלל בשורטליסט – רשימת 9 הסרטים הזרים שמתוכה יבחרו 5 המועמדים הסופיים שיתחרו בטקס.
בשלב זה נראה שהתחרות הגדולה של פולמן היא מול לורן קנטט, במאי הסרט הצרפתי "the class", שזכה בפרס דקל הזהב היוקרתי בפסטיבל קאן האחרון. המתחרים האחרים הם: "The Necessities of Life" (קנדה), "The Baader Meinhof Complex" (גרמניה), "Departures" (יפן), "Tear This Heart Out" (מקסיקו), "Everlasting Moments" (שוודיה), ו- "3 Monkeys" (טורקיה).
ההכרזה על בחירת הרשימה הקצרה והסופית תתקיים ביום חמישי, ה- 22 בינואר, בלוס אנג'לס.